Pengesmuglere svelget ruller med euro-sedler
To kvinner fra Ecuador sitter varetektsfengslet i Amsterdam etter å ha prøvd å smugle ut 400.000 euro (3,2 millioner kroner) på finurlig vis. Med pengesedler skjult i hulrom ulike steder på kroppen, prøvde de to valutasmuglerne å komme seg gjnnom grensekontrollen på Schiphol-flyplassen denne uken. Kvinnene på 38 og 39 år kom med fly fra Madrid, og skulle videre over Atlanteren da de vakte tolleres mistenksomhet.I bagasjen deres fant kontrollørene 8000 euro i 500-eurosedler, og da kvinnene ikke kunne gjøre troverdig rede for hvor seddelbunkene stammet fra, bar det videre til kroppsvisitering og storsjekk hos grensepolitiet. Gjennomlysningen viste at de to kvinnene hadde skjult store seddelmengder i kroppen, dels etter å ha svelget 4-5 centimeterlange pengeruller pakket inn i cellofan-sylindre. Siden pengerullene må ut igjen på naturlig vis, forespeiles kvinnene flere døgn i varetekt - før det totale omfanget av valutasmuglingen blir klart. Polititalsmann Alfred Ellwanger sier til nederlandske nyhetsmedier at kvinnene valgte en smuglemetode som man kjenner fra narkotikalovbrudd - og at den slett ikke er ufarlig. - At folk svelger narkotikapakker for å passere gjennom tollen, er en velkjent metode - men det hører til sjeldenhetene at systemet blir brukt for å smugle penger, sier Ellwanger.
Eurosedlene gikk ned på høykant - inntil nederlandsk grensepoliti satte en stopper for den særegne smugler-dietten.